De 900.000 danskere på den såkaldte Robinsonliste kan ånde lettet op. Ifølge CPR-kontoret under Økonomi- og Indenrigsminsteriet har man fået bekræftet, at alle udgaver af listen med CPR-numre er blevet destrueret.

15 virksomheder nåede at downloade listen, da den onsdag eftermiddag ved en fejl blev lagt ud på CPR-kontorets hjemmeside med CPR-numre. Kontoret har været i kontakt med virksomhederne, der alle har erklæret, at deres filer med listen er blevet destrueret.

»Jeg er tilfreds med, at vi nu kan konstatere, at CPR-kontoret har modtaget besked fra alle, der har hentet den fejlbehæftede liste, om at de downloadede lister er destrueret. Det er en vigtig del i oprydningen efter sikkerhedshændelsen,« siger CPR-kontorets chef, Carsten Grage, i en pressemeddelelse.

Robinsonlisten indeholder navne og adresser på de personer, der ikke ønsker at modtage reklamer i postkassen. På grund af en fejl hos IT-leverandøren CSC blev den lagt på nettet med CPR-numre, og der gik en lille time, før den blev fjernet igen.

Fejlen har skabt heftig debat om CPR-systemet og risikoen for identitetstyveri ved brug af CPR-numre som identifikation og legitimation.